**Nabava intelektualnih usluga vanjskih stručnjaka**

**vezanih uz ocjenu projektnih prijedloga iz ITU mehanizma**

**II PROJEKTNI ZADATAK**

**UVOD**

Grad Split je nositelj EU projekta „Grad Split - tehnička pomoć ITU PT" čija je svrha osigurati učinkovitu provedbu ITU mehanizma u Urbanoj aglomeraciji Split osiguravanjem bespovratnih sredstava za sufinanciranje troškova odgovarajućih ljudskih resursa za učinkovitu provedbu i praćenje ITU mehanizma.

Integrirana teritorijalna ulaganja (ITU) predstavljaju mehanizam Europske unije za razdoblje 2014.-2020. godine koji je uveden s ciljem jačanja uloge gradova kao pokretača gospodarskog razvoja, a sastoji se od skupa aktivnosti koje se u gradovima mogu financirati iz europskih strukturnih fondova.

Sukladno Odluci o odabiru područja za provedbu mehanizma integriranih teritorijalnih ulaganja (KLASA: 300-01/16-05/4, URBROJ: 538-06-1-2/011-16-5) Ministarstva regionalnog razvoja i fondova EU od 5.10.2016.g, područjem za provedbu ITU mehanizma utvrđeno je Urbano područje Split.

Posredničko tijelo integriranih teritorijalnih ulaganja Split (ITU PT Split) sudjeluje u pripremi i provođenju postupaka dodjele bespovratnih sredstava u okviru sljedećih Specifičnih ciljeva Operativnog programa Konkurentnost i kohezija 2014.-2020.:

3a2 Omogućavanje povoljnog okruženja za razvoj poduzetništva

6c1 Povećanje zapošljavanja i turističkih izdataka kroz unaprjeđenje kulturne baštine

6e2 Obnova brownfield lokacija (bivša vojna i/ ili industrijska područja)

7ii2 Povećanje broja putnika u javnom prijevozu

Točnije, ITU PT Split u okviru spomenutih Specifičnih ciljeva sudjeluje u izradi uputa za prijavitelje i izradi selekcijskih kriterija za odabir te provodi postupak ocjene kvalitete projektnih prijedloga. ITU PT Split, kao novo tijelo u sustavu upravljanja i kontrole korištenja EU fondova, nema prethodnog iskustva u obavljanju ovih funkcija iz financijskog razdoblja 2007.-2013. Sukladno spomenutom te u skladu s preporukama dobivenih tijekom određivanja sustava upravljanja i kontrole OPKK, postoji potreba za jačanjem kapaciteta ITU PT i podrškom u provedbi navedenih funkcija.

Svrha nabave usluga je povećati sposobnost ITU PT-a u postupku dodjele sredstava iz ESI fondova kroz osiguranje savjetodavnih stručnjaka.

**PREDMET NABAVE**

Predmet javnog nadmetanja su intelektualne usluge vanjskih stručnjaka koje su Naručitelju potrebne u svrhu ocjene projektnih prijedloga financiranih sredstvima iz ESI fondova u okviru ITU mehanizma.

Procijenjena vrijednost nabave je 195.000,00 kn bez PDV-a.

Predmetna usluga vrši se sukcesivno za vrijeme trajanja ugovora od 2 godine.

Stručnjaci će se angažirati prema potrebama određenoga poziva na dostavu projektnih prijedloga.

Tehnička specifikacija predmeta nabave određena je opisom posla stručnjaka.

Ponuda treba biti izražena po jediničnoj cijeni i treba uključivati sve neophodne troškove za uspješno izvršenje zadatka (bez PDV-a).

Predujam je isključen.

Uz svaki izdani račun Ponuditelj mora priložiti potpisani izvještaj o realiziranim aktivnostima, odnosno ocijenjenim projektnim prijedlozima odobren od Naručitelja. Naručitelj će platiti ugovorenu cijenu u roku do 60 dana od datuma zaprimanja svakog pojedinog računa na protokolu Grada Splita.

**KOLIČINA PREDMETA NABAVE**

U Troškovniku su određene okvirne količine potrebnih usluga prema indikativnom vremenskom planu provedbe ITU poziva (koji će biti stavljen na raspolaganje stručnjacima radi uvida).

S obzirom da se zbog prirode predmeta nabave ne mogu unaprijed odrediti točne količine projektnih prijava koje će se zaprimiti, Naručitelj se ne obvezuje na realizaciju navedenih količina u cijelosti. Stvarno nabavljene količine na temelju sklopljenog ugovora ovisne su o potrebama Naručitelja, te mogu biti veće ili manje od okvirnih količina ne ograničavajući se na procijenjenu vrijednost nabave.

**OPIS POSLA STRUČNJAKA**

Stručnjaci koji će pružati usluge ocjene projektnih prijedloga zaprimljenih na pojedini Poziv dužni su dati individualne ocjene (zaključke i nalaze) za pojedini projektni prijedlog koji sadrže detaljnu analizu projektnog prijedloga sukladno kriterijima za ocjenjivanje objavljenima za svaki pojedini Poziv i to u odgovarajućem propisanom obrascu.

Tako sastavljene ocjene (zaključke i nalaze) stručnjaka, ITU PT će uzeti u obzir prilikom pripreme izvješća o ocjeni za svaki pojedini projektni prijedlog.

Ukoliko za dostavljene ocjene (nalaze i zaključke) stručnjaka budu potrebna dodatna pojašnjenja, stručnjaci su dužni na zahtjev ITU PT-a dostaviti dodatna pojašnjenja, odnosno nadopuniti svoje nalaze i zaključke.

Pružatelj usluge za jedan projektni prijedlog osigurava dva ispunjena obrasca za ocjenjivanje od strane dva različita stručnjaka u ulozi ocjenjivača, u skladu s uputama Odbora za odabir projekata.

Ocjenjivanje se mora vršiti nepristrano, odgovorno, kvalitetno i stručno, sukladno standardima struke.

Stručnjak je dužan odazvati se pozivu Odbora za odabir projekata za predstavljanje ocijenjenih prijava i po potrebi, dodatno obrazložiti svoje ocjene i komentare Odboru za odabir.

Stručnjak treba biti na raspolaganju i surađivati s Odborom i po potrebi izvršavati dodatne ocjene prijava do konačnog odabira.

Stručnjaci vlastitu ocjenu (nalaze i zaključke) pojedinog projektnog prijedloga mogu prezentirati putem elektroničke komunikacije no obvezni su izvornike obrazaca koji sadrže ocjenu učiniti dostupnim ITU PT-u putem pošte ili neposrednom dostavom.

**OBVEZE NARUČITELJA**

Naručitelj mora osigurati pravodobno poslane zahtjeve za angažmanom stručnjaka te dokumentaciju i druge potrebne podatke. Naručitelj će upoznati stručnjake s metodologijom odabira.

Naručitelj će Ponuditelje uputiti na internet stranicu na kojoj se može vidjeti sadržaj Poziva na dostavu projektnih prijava (<https://efondovi.mrrfeu.hr>).

U sustavu eFondovi ocjenjivačima će se dodijeliti pravo uvida u projektne prijedloge za koje su zaduženi. U slučaju nefunkcionalnosti sustava eFondovi u trenutku početka postupka ocjenjivanja kvalitete projektnih prijedloga, stručnjacima će se u digitalnom obliku dostaviti sva dokumentacija potrebna za ocjenu kvalitete.

U skladu sa Zajedničkim nacionalnim pravilima, Naručitelj je dužan provesti postupak utvrđivanja postojanja sukoba interesa ili sumnje na sukob interesa na temelju provedenog istraživanja ili provjerom na načine:

* korištenjem alata za procjenu rizika ARACHNE, ako je dostupan
* uvidom u sudski registar
* na temelju podataka iz baza podataka (relevantnih komora i stručnih tijela, primjerice Hrvatske gospodarske komore, Hrvatske komore inženjera građevinarstva), Poslovna.hr
* pretraživanje tražilice s prikazom zaslona s rezultatima tražilice
* na drugi odgovarajući način.

**OBVEZE PONUDITELJA**

Ponuditelj je dužan osigurati nesmetano provođenje preuzetih aktivnosti s ciljem dostave kvalitetnih i preciznih rezultata rada u zatraženome obliku i ugovorenome roku.

Ponuditelj i angažirani stručnjaci potpisuju izjavu o tajnosti podataka kojom se obvezuju osigurati tajnost podataka na način da on sam i stručnjaci koje će angažirati neće odavati trećim osobama podatke do kojih su došli u izvršenju posla.

U cilju adekvatne pripreme za provedbu svih aktivnosti te učinkovite provedbe istih od odabranog Ponuditelja će se tražiti da se unaprijed upozna sa svim dokumentima relevantnim za provedbu pojedine aktivnosti te da unaprijed s Naručiteljem dogovori pristup provedbi aktivnosti.

Imenovani stručnjaci koji će sudjelovati u izvršenju ugovora, moraju imati aktivno znanje hrvatskog jezika. Ukoliko stručnjak nema aktivno znanje hrvatskog jezika, obveza je Ponuditelja tijekom provedbe osigurati prijevod s hrvatskog jezika i na hrvatski jezik na vlastiti trošak i odgovornost i na taj način omogućiti nesmetanu komunikaciju s Naručiteljem.

Ponuditelj će, uz ostalo, biti odgovoran za:

- sve troškove angažiranih stručnjaka nastale provođenjem ugovorenih aktivnosti tijekom razdoblja izvršenja ugovora, primjerice smještaj, prijevoz, osiguranje, troškove komunikacije

- svu potrebnu opremu za stručnjake (osobna računala, prijenosna računala).

**Ponuditelj ne smije za izvršenje ugovora ponuditi stručnjake koji su na bilo koji način bili, jesu ili će biti angažirani na izradi projektnih prijedloga i/ili provedbi projekata u okviru Poziva na dostavu projektnih prijedloga za koje se ugovaraju usluge.**